ใครเป็นเจ้าของ ขนม Hi-Chew ?
รู้ไหมว่า ตลาดขนมหวานในประเทศญี่ปุ่น มีมูลค่าสูงถึง 4.6 ล้านล้านบาท หรือคิดเป็นมากกว่า 1 ใน 4 ของมูลค่า GDP ประเทศไทยทั้งประเทศ
30 มี.ค. 2564

ใครเป็นเจ้าของ ขนม Hi-Chew ? /โดย ลงทุนแมน
รู้ไหมว่า ตลาดขนมหวานในประเทศญี่ปุ่น มีมูลค่าสูงถึง 4.6 ล้านล้านบาท
หรือคิดเป็นมากกว่า 1 ใน 4 ของมูลค่า GDP ประเทศไทยทั้งประเทศ
และหนึ่งในบริษัทขนมชั้นนำจากญี่ปุ่น ก็คือ Morinaga
ผู้ผลิตลูกอม Hi-Chew และช็อกโกแลต DARS
ซึ่งบริษัทแห่งนี้มีอายุกว่า 111 ปี และเกิดมาจากพนักงานขายหม้อ
เรื่องราวของเขาน่าสนใจอย่างไร ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
จุดเริ่มต้นของบริษัท Morinaga มาจากคุณ Taichiro Morinaga
ที่ขณะนั้นเป็นเพียงพนักงานขายหม้อในเมืองโตเกียวมาก่อน
แต่สาขาที่คุณ Taichiro Morinaga ดูแลอยู่นั้นกลับประสบปัญหาทางการเงิน
จากการผ่อนผัน ให้เครดิตเงินเชื่อกับลูกค้ามากเกินไป
สุดท้ายสาขาก็ขาดทุนอย่างหนัก จนทำให้เขาต้องหาเงินมารับผิดชอบ
แต่ในขณะนั้นเขามองไม่เห็นช่องทางอื่น ๆ ในการทำมาหากินที่ประเทศญี่ปุ่นเลย
สุดท้ายจึงตัดสินใจเดินทางไปประเทศสหรัฐอเมริกา
เพื่อเปิดร้านขายอุปกรณ์ก่อสร้าง หาเงินมาชดใช้ให้กับทางบริษัท
อย่างไรก็ดี ด้วยเชื้อชาติของเขาที่เป็นคนญี่ปุ่น ทำให้คนในพื้นที่ไม่ยอมรับ
จนในที่สุดกิจการร้านขายอุปกรณ์ก่อสร้างของเขา ก็ต้องปิดกิจการไป
ในช่วงที่คุณ Taichiro Morinaga อาศัยอยู่ในสหรัฐอเมริกา เขาได้มีโอกาสชิมลูกอมชนิดหนึ่ง
และรู้สึกประทับใจในรสชาติทันที
ด้วยความที่เขามีฐานะยากจน และในญี่ปุ่นลูกอมก็มีราคาแพง
เพราะผลิตจากถั่วและน้ำผึ้ง ที่ให้ความหวานแบบธรรมชาติ
เขาจึงไม่เคยได้กินลูกอมมาก่อนในชีวิต
และลูกอมเม็ดนั้นก็ได้เปลี่ยนชีวิตเขาไปตลอดกาล..
จากเหตุนี้เอง ที่ทำให้เขาต้องการเรียนรู้วิธีการผลิตลูกอม
เขาจึงไปสมัครเป็นผู้ช่วยฝ่ายผลิตของโรงงาน
แต่ก็ไม่มีที่ไหนรับเขาเลย จึงต้องไปทำงานตำแหน่งภารโรงแทน
และใช้วิธีการสอบถามข้อมูลด้านขนมต่าง ๆ จากพนักงานคนอื่น ๆ
ซึ่งเขาพบว่า มาร์ชเมลโล เป็นขนมที่ได้รับความนิยมมาก
และยังไม่มีขนมชนิดนี้ในประเทศญี่ปุ่นอีกด้วย
เขาใช้เวลาอยู่ 10 ปี จนมีความรู้เพียงพอที่จะมาเปิดร้านลูกอมเล็ก ๆ เป็นของตัวเองในประเทศญี่ปุ่น
หลังจากกลับไปเปิดร้านขายลูกอมที่ญี่ปุ่น ในปี ค.ศ. 1899
ด้วยเงินทุนเริ่มแรก 300,000 เยน หรือหากคิดเป็นเงินไทยในปัจจุบัน ก็ประมาณ 85,000 บาท
เพื่อเผยแพร่ขนมจากโลกตะวันตกที่อร่อย ให้กับชาวญี่ปุ่นในช่วงปลายศตวรรษที่ 18
ซึ่งเป็นช่วงเวลาที่วัฒนธรรมการทำขนมแบบตะวันตก ยังไม่หยั่งรากในญี่ปุ่น
โดยสินค้าแรกของเขาก็คือ ลูกอมคาราเมลผสมนม
ที่ถือว่าเป็นตำนานและสร้างความฮือฮาในประเทศญี่ปุ่นอย่างมาก
ทำให้กิจการของเขาโตระเบิด และสามารถจดทะเบียนเป็นบริษัทได้หลังจากเวลาผ่านไป 2 ปี
รวมถึงสามารถเปิดโรงงานผลิตช็อกโกแลตผสมนมในกล่องขนาดเล็ก ที่พกพาสะดวก ได้เป็นแห่งแรกของประเทศญี่ปุ่นอีกด้วย
ซึ่งสินค้าที่ถือว่าได้สร้างการเปลี่ยนแปลงครั้งใหญ่ให้กับบริษัท ก็คือ
ช็อกโกแลตผสมถั่วและนม
นอกจากรสชาติความอร่อย ที่ทำให้ช็อกโกแลตของ Morinaga โตระเบิดแล้ว
อีกสิ่งหนึ่งก็คือ การออกแคมเปญ ให้ช็อกโกแลตในวันวาเลนไทน์ ในปี ค.ศ. 1960
ซึ่งแคมเปญนี้ทำให้ตลาดช็อกโกแลตในญี่ปุ่น เติบโตขึ้นอย่างมาก และบริษัทของเขาก็ได้รับอานิสงส์ไปด้วย
ถึงแม้ว่าขนมคาราเมลและช็อกโกแลตของ Morinaga
จะประสบความสำเร็จ แต่บริษัทก็ยังแตกไลน์สินค้าประเภทอื่น ๆ
รวมถึงการสร้างแบรนด์ที่หลากหลาย เพื่อให้ครอบคลุมทุกความต้องการของผู้บริโภค อาทิ
- ขนมหวาน เช่น ลูกอม Hi-Chew, ช็อกโกแลต DARS
- ผลิตภัณฑ์ประเภทไอศกรีมต่าง ๆ
- ผลิตภัณฑ์ทางสุขภาพ เช่น เครื่องดื่มคอลลาเจน, เครื่องดื่มให้พลังงานสูง
แล้วผลประกอบการของบริษัท Morinaga เป็นอย่างไร ?
ปี 2018 รายได้ 58,078 ล้านบาท กำไร 2,890 ล้านบาท
ปี 2019 รายได้ 58,164 ล้านบาท กำไร 3,626 ล้านบาท
ปี 2020 รายได้ 59,162 ล้านบาท กำไร 3,060 ล้านบาท
ปี 2021 (9 เดือนแรก) รายได้ 43,687 ล้านบาท กำไร 3,428 ล้านบาท
(รอบบัญชีสิ้นสุด ณ วันที่ 31 มีนาคม)
ซึ่งในปัจจุบัน Morinaga จดทะเบียนอยู่ในตลาดหลักทรัพย์โตเกียว
โดยมีมูลค่าบริษัทอยู่ที่ 63,985 ล้านบาท
สรุปแล้ว เส้นทางบนโลกธุรกิจของคุณ Taichiro Morinaga ทำให้คิดได้ว่า
แม้จะเป็น สิ่งเล็ก ๆ ที่เข้ามาในชีวิต ซึ่งอาจดูเหมือนจะไม่มีค่าอะไร
ก็สามารถเปลี่ยนชีวิตเราได้ เพียงแค่มองเห็นโอกาสและคว้ามันเอาไว้
อย่างในกรณีของคุณ Taichiro Morinaga ที่มีโอกาสได้ชิมลูกอมเม็ดหนึ่ง ในสหรัฐอเมริกา
แล้วทุ่มเทเรียนรู้เรื่องขนม จนสามารถสร้างอาณาจักรขนม มูลค่าหลายหมื่นล้านบาทเลยทีเดียว..
----------------------
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-